Zalduko eraztuna

Zalduko eraztuna Zalduko aztarnategian (Auritz, Nafarroa Garaia) Aranzadi zientzia elkarteak 2018. urtean aurkitutako urrezko pieza arkeologiko bat da, duela bi mila urtekoa; erromatarren garaikoa, beraz. Eraztuna 2025eko maiatzaren 26an aurkeztu zuten Iruñean, Donazaharreko eraztunarekin batera, bi eraztunek antza handia baitute.

Iruñeko aurkezpenean, Fanny Larrek, instrumentumen (metaletan) espezialista den arkeologoak, azaldu zuen Zalduko eraztuna Donazaharrekoaren oso antzekoa dela. Bi eraztunak urrezkoak dira eta harri urdin bat daukate erdigunean, grabatutako motiboarekin. Zaldukoaren kasuan, grabatuan Fortuna ageri da, aberastasunaren jainkosa. Donazaharrekoan, berriz, grabatutako motiboa gerrari erromatar bat da: zutik dago, lantzan jartzen du pisua, eta, estilo erromatarrera alderatuta, beste eskuan daukan ezpatari begiratzen dio, eta ezkutu bat dauka lurrean jarrita. Motibo hori Itsas Charenteko eta Borgoinako eraztunen hiru alek ere badaukate.

Zalduko eta Donazaharreko aztarnategietako zuzendari Oihane Mendizabalek aurkezpenean nabarmendu zuen piezak «ia berdinak» direla, eta hori berez Pirinioen bi aldeen arteko «lotura estuaren» erakusle dela. Mugaz gaindiko Pirinaeus proiektuaren babesean egin dituzte indusketa eta ikerketa lana.

 Erreferentziak 

Kategoria:Aranzadi Zientzia Elkartea

 Kanpo estekak 
 Aranzadi zientzia elkartea

Kategoria:Nafarroako historia